
Kasutuslubade väljastamine

1. Asjaolud ja menetluse käik
Linda tn 20 laiendatava tootmishoone omanikult laekusid läbivaatamiseks rekonstrueeritud värvitsehhi ning valmisehitatud välisgaasitorustiku kasutusloa taotlused koos ehitusprojekti, riigilõivu maksekorralduse ning ehitamise tehnilise dokumentatsiooniga. Rekonstrueeritud värvitsehh on tootmishoone laiendamis- ja rekonstrueerimistööde esimene etapp. 
Ehitise ülevaatusel on avastatud järgmised puudused: hoone fassaad on soojustamata, esimese etapi ehitustööde mahus tootmishoone elektri, vee ja  kanalisatsiooni välisvõrgud ei ole valmis ehitatud. Hoone varustus elektriga, veega ja kanalisatsiooniga toimub olemasolevate välistehnovõrkude kaudu. Värvitsehhi ventilatsiooniruumis on paigaldatud värvitsehhi ventilatsiooniseadmed, kuid ventkambris on ehitustööd lõpetamata. 
Värvitsehhi ja välisgaasitrassi ülevaatuseks on kaasatud Keskkonnaameti, Ida-Eesti Päästekeskuse, Tööinspektsiooni, projekteerija, omanikujärelevalve, peatöövõtja ja omaniku esindajad, kes pärast värvitsehhi ülevaatust otsustasid, et värvitsehhile ja välisgaasitrassile võib väljastada kasutusluba. Värvitsehhi elektripaigaldise kasutuselevõtule eelneva tehnilise kontrolli otsuse järgi elektripaigaldisel olulisi puuduseid ei ole tuvastatud ning uued jaotuskeskused võib pingestada.

Ehitise omanik garanteerib, et kõrvaldab avastatud puudused koos teise etapi tootmishoone ehitustööde lõpetamisega. 

2.      ÕIGUSLIKUD ALUSED

2.1. Kohaliku omavalitsuse korralduse seaduse § 30 lõike 1 punkti 2 järgi valla- või linnavalitsus lahendab ja korraldab kohaliku elu küsimusi, mis volikogu määruste või otsustega või valla või linna põhimäärusega on pandud täitmiseks valitsusele.

2.2. Narva linna ehitusmääruse § 27 lõike 3 kohaselt ehitise kasutusloa väljastamise või väljastamisest keeldumise ja kehtetuks tunnistamise otsustab Linnavalitsus.
2.3. Ehitusseaduse § 33 lõike 2 järgi kasutusloa saamiseks tuleb esitada kasutusloa taotlus, ehitusprojekt, mille kohaselt ehitis oli ehitatud, ehitise tehnilised dokumendid ning tasuda riigilõiv. 

2.4. Vastavalt ehitusseaduse § 33 lõikele 4 kasutusluba väljastatakse pärast ehitise ülevaatust ja nõuetele vastavaks tunnistamist;
2.5. Vastavalt ehitusseaduse § 33 lõikele 5 kasutusloa võib ehitise püstitamisel väljastada ka ehitise osale, kui seda on võimalik funktsionaalselt ja ohutult kasutada. Ehitise osale väljastatud kasutusluba kehtib kuni ehitisele kui tervikule väljastatud kasutusloa väljastamiseni. Ehitisele kasutusloa väljastamisel arvestatakse eelnevalt ehitise osale väljastatud kasutusloaga ja selle loa väljastamiseks esitatud dokumentidega.

2.6. Haldusmenetluse seaduse § 4 lõike 1 järgi kaalutlusõigus (diskretsioon) on haldusorganile seadusega antud volitus kaaluda otsustuse tegemist või valida erinevate otsustuste vahel.
3. OTSUS
3.1. Väljastada Linda tn 20 tootmishoones rekonstrueeritud värvitsehhile ning välisgaasitrassile kasutusload vastavalt omaniku taotlustele.
3.2. Värvitsehhile väljastatud kasutusluba kehtib kuni Linda tn 20 tootmishoonele kui tervikule väljastatud kasutusloa väljastamiseni.
4.   RAKENDUSSÄTTED

4.1. Korraldus jõustub seadusega ettenähtud korras.

4.2. Korraldust on võimalik vaidlustada Tartu Halduskohtu Jõhvi kohtumajas 30 päeva jooksul arvates korralduse teatavakstegemisest. 

